﻿ ROMÂNIA RURALĂ ŞI INTEGRAREA EUROPEANĂ IOANA PETRE tudiul prezintă modul de poziţionare a populaţiei din România faţă de proiectul Uniunea Europeană şi, în mod particular, a populaţiei din arealul rural românesc, pe de o parte, şi, pe de S alta, a populaţiei din Europa celor 25 de state care au aderat la UE înaintea ţării noastre. Ceea ce diferenţiază în principal poziţia românilor este gradul mai ridicat de optimism în legătură cu beneficiile integrării, comparativ cu atitudinea populaţiei din celelalte state europene. Elementul care apropie poziţia românilor de a celorlalţi europeni este departajarea unor categorii sociodemografice care prezintă o atitudine mult mai rezervată faţă de proiectul UE: indiferent de tipul de ţară analizat, ţăranii, muncitorii necalificaţi, persoanele în vârstă, şomerii etc., mai degrabă resping decât aprobă proiectul european. Explicaţia este handicapul social (mai mare sau mai mic) al tuturor acestor categorii, care îi determină să aprecieze că UE nu le-a adus şi nu le-ar putea aduce vreun avantaj personal semnificativ. Proiectul Uniunii Europene, renăscut în forţă în ultimele decenii, se doreşte a fi, cel puţin în structurile sale înnoite de astăzi, nu doar unul de natură economică, cum a fost poate la începuturile sale, nu doar unul de natură geopolitică, ci şi un construct de mare anvergură socioculturală. El s-a născut şi, mai ales, a evoluat din nevoia şi ambiţia iniţiatorilor şi promotorilor care s-au succedat în ultimii şaizeci de ani de competiţie cu celelalte mari puteri economico-politice ale timpului, cum ar fi SUA, Japonia sau, în a doua parte a secolului XX, URSS şi sateliţii săi. O nouă oportunitate pentru relansarea proiectului european a apărut la începutul anilor ’90, odată cu dispariţia graniţelor dintre cele două lumi, cea comunistă şi cea capitalistă. Se poate aprecia că marea provocare a începutului de mileniu trei este chiar această ambiţioasă relansare a proiectului european. Uniunea Europeana însă nu este şi nu are cum să fie o structură economică, politică şi culturală omogenă, nici măcar în sectorul economico-financiar, în ciuda eforturilor concertate în această direcţie. În realitate, Europa Unită este un construct diversificat, dar şi stratificat. Referitor la al doilea atribut, trebuie spus că este la ordinea zilei aprecierea că avem de-a face cu o Europă cu mai multe viteze (cel puţin trei). Astfel, simplificând, se pot distinge astăzi – cel puţin după nivelul dezvoltării socioeconomice şi după calitatea vieţii populaţiei, trei macroregiuni, având viteze diferite de dezvoltare: CALITATEA VIEŢII, XVIII, nr. 3–4, 2007, p. 241–252 242 IOANA PETRE 2 a. aşa-numita Bătrâna Europă, compusă din nucleul dur al primelor 15 ţări integrate; b. Noua Europă, alcătuită din următoarele 10 state integrate, 8 dintre ele fiind foste ţări cu regim comunist până în 1989; c. Nucleul încă slab al Noii Europe, din care fac parte România şi Bulgaria, acestea fiind şi cel mai recent integrate state în UE. În acest conglomerat care se numeşte Uniunea Europeană şi care, prin statut, aspiră la omogenitate socioeconomică şi la diversitate spirituală, România a dorit să îşi facă loc cu întreg capitalul cultural şi material de care dispune, dar şi cu neputinţele care o macină încă (juridice, morale, economice, politice). Şi, începând cu ianuarie 2007, în mod formal, România a fost admisă în Uniune cu drepturi depline. În cele ce urmează vor fi dezvoltate, mai întâi, câteva aspecte specifice ale suportului public pentru integrare şi pentru o uniune consfinţită şi constituţional în România, în general şi, în mod particular, în România rurală. În partea a doua, vor fi prezentate câteva caracteristici ale suportului popular pentru Proiectul Europei Unite în ţările aparţinând primelor două viteze amintite mai înainte. Suportul populaţiei româneşti în general pentru proiectul european al integrării a fost şi rămâne majoritar, procentele fiind chiar superioare celor atinse în alte state recent pătrunse în structurile europene sau chiar în ţările cu statut mai vechi de membru. În România, evoluţia susţinerii populare a integrării europene a plecat de la o respingere destul de agresivă, la începutul anilor ’90, atunci când a făcut carieră cunoscutul slogan „nu ne vindem ţara”. În acel moment, populaţia românească „pro-occidentală” era minoritară. Treptat, grupul suporterilor participării româneşti la proiectul european s-a lărgit în special prin conştientizarea avantajelor pe care le-ar aduce ţării o astfel de integrare. Dar, trebuie spus că transformarea minorităţii de atunci în majoritatea „prooccidentală” de astăzi nu a fost lipsită de obstacole, în primul rând din cauza stării de criză cvasigeneralizată şi prelungită în care a intrat România încă din primii ani după schimbarea tipului de regim politic. Astfel că ea a pierdut startul în relansarea socioeconomică postcomunistă. Şi dacă societatea românească a întârziat enorm, reuşind doar în ultimul moment să se „urce” în trenul european, nu acelaşi lucru s-a întâmplat cu celelalte opt ţări central şi est-europene care au ieşit din totalitarismul comunist. Întârzierea startului va conduce, probabil, la menţinerea mulţi ani de acum înainte a unor mari decalaje faţă de grupul celor opt şi, cu atât mai mult, faţă de nucleul dur, alcătuit din cele 15 state europene occidentale (Bătrâna Europă). Menţinerea decalajelor va fi favorizată şi de înăsprirea de ultimă oră a condiţiilor impuse pentru aderare şi integrare, ca şi de diminuarea „recompenselor” de care s-au bucurat statele care au aderat la Uniunea Europeană înaintea României. 3 ROMÂNIA RURALĂ ŞI INTEGRAREA EUROPEANĂ 243 Atitudinea proeuropeană a românilor, conform tuturor eurobarometrelor efectuate periodic în România şi în ţările deja membre, a fost şi este în continuare covârşitor majoritară, populaţia privind, în acest moment, integrarea în UE şi în NATO ca pe o soluţie-„miracol” pentru ieşirea din criza macrosocială şi din milioanele de crize individuale care sunt trăite de mari categorii defavorizate. Totodată, conform aceloraşi sondaje specializate, pe măsură ce cultura politică evoluează, în primul rând prin creşterea stocului de cunoaştere, are loc o oarecare temporizare a entuziasmului anterior. Realitatea integrării devenind mai limpede, românii încep să vizualizeze mai clar şi costurile sociale, economice, culturale, politice etc., nu doar avantajele acesteia. Cu alte cuvinte, deşi se menţine la cote înalte, susţinerea proiectului european de către români devine, în aceste zile, una problematizată, cu numeroase întrebări şi confuzii, fapt care trebuie gestionat de toţi actorii răspunzători, începând cu instituţiile specializate ale guvernului şi terminând cu cele mai influente secţiuni, cu rol în formarea şi educarea socială (şcoala, mass-media, partidele politice etc.). Problema susţinerii populare a proiectului european a devenit acută în Europa Occidentală abia în ultimii ani, atunci când Franţa şi Olanda au respins, prin referendumuri naţionale, tratatul constituţional. În 2005, în aceste ţări votul majoritar a fost NU în legătură cu Constituţia Europeană, fapt care a declanşat mari dezbateri atât în plan mediatic, dar şi politic şi ştiinţific. Cauza atitudinii anticonstituţional-europene se află în însuşi modul în care s-a construit iniţial proiectul unificării europene. Mai exact, se reproşează aportul aproape exclusiv al elitelor la constructul european, consultarea celorlalte categorii de populaţie lipsind aproape cu desăvârşire, până în 2005. Populaţia a amendat, prin votul ei direct, derularea de până acum a construcţiei europene sub comandă elitară (elite politice, administrative, economice, ştiinţifice, culturale etc.) şi 1 . excluderea ei totală de la luarea deciziilor În plus, aşa cum rezultă din lucrarea citată mai înainte, analizele corelative asupra celor care nu acordă suport proiectului european au scos în evidenţă corelaţii interesante cu variabilele sociodemografice, precum vârsta, sexul, statusul ocupaţional al persoanelor care au respins proiectul respectiv. Este probabil ca apartenenţa la categoriile cele mai dezavantajate din societate (şomeri, săraci, necultivaţi etc.) să-şi fi pus amprenta asupra modului de percepere a proiectului european. Cu alte cuvinte, perdanţii individuali ai Europei nu pot vedea cu ochi buni un proiect din care ei nu au avut până acum nimic personal de câştigat sau, în orice caz, nu văd care ar putea fi acest câştig. Ipotezele explicative ale atitudinii populare faţă de Uniunea Europeană se structurează în mai multe registre. Mathew Gabel avansează supoziţia unei legături între liberalizarea pieţei economice europene şi susţinerea de către diversele 1 Gabel, M., Public Support for European Integration: An Empirical Test of Five Theories, în „Journal of Politics”, 60(2), 1998, pp. 333–354. 244 IOANA PETRE 4 grupuri sociale a integrării. Politicile „prea” liberale au antagonizat pe cei mai puţin educaţi şi mai expuşi şomajului, făcându-i să spună NU proiectului constituţional european. 2 , găsesc explicaţii de tip post- Alţi autori, precum Clifford Carruba materialism pentru susţinerea/respingerea ideii de UE. În această categorie de lucrări sunt avute în vedere două tipuri de ipoteze: pe de o parte, cele care susţin relaţionarea atitudinilor de variabile precum identitatea naţională sau chiar cultura politică specifică fiecărei societăţi; în acest caz ţările ar juca rolul unei „cutii negre” explicative. Sunt şi autori care avansează ideea că susţinerea cetăţenească este cu atât mai ridicată cu cât ţările respective au beneficiat mai mult din punct de vedere economic de apartenenţa la UE. Alte genuri de explicaţii converg spre ideea că nu este vorba atât de un calcul cost/beneficiu, cât de un raport al democraţiei însăşi, legat de gradul de informare 3 şi de cunoaştere politică (Joseph Jansen ). Iar alte ipoteze converg către ideea că perceperea de către cetăţeni a performanţelor economice naţionale joacă rol de „shortcut” pentru a evalua efectul integrării europene asupra ţării lor, aici făcându- şi loc şi ipoteza că adeziunea europeană trebuie pusă în relaţie directă cu sistemul de valori şi de credinţe. În cele ce urmează, vom sintetiza concluziile unei analize sociologice transeuropene asupra atitudinii cu privire la construcţia europeană, analiză prezentată, în aprilie 2006, la Colocviul AFSP, având ca temă de dezbatere 4 , pornind de la datele din chestiunea „Spre o Europă a elitelor?”. Autorii studiului Eurobarometrele realizate în 2004 în 25 de ţări europene, analizează impactul pe care îl au anumite variabile sociodemografice asupra susţinerii proiectului Europei Unite. Pentru aceasta, s-a construit un indicator complex de susţinere a Europei, pornind de la cinci întrebări disponibile din eurobarometrul amintit (2004). Au rezultat cinci indicatori difuzi care, împreună, măsoară o variabilă latentă de susţinere europeană. A fost denumită latentă întrucât cea reală are vizibilitate doar 5 atunci când se realizează consultarea prin vot pro sau contra a întregii populaţii . 2 Carruba, C. J., Net financial transfer in the European Union, în „Journal of Politics”, 59(2), 1997, pp. 469–496. 3 Jansen, J., Postmaterialism cognitve mobilisation and public support for European Integration, în „British Journal of Political Science”, nr. 21(2), 1991, pp. 443–468. 4 Cautras, Bruno şi Grunberg, Gerard, Les attitudes a l'égard de la construction européenne traduisent'elles une biais elitiste et si oui, comment l'expliquer? colloque, de l'AFSP, Bordeaux, 27–29 aprilie, 2006. 5 S-a apelat la analiza factorială a corespondenţelor multiple. Primul factor atribuie fiecăruia dintre cei 24 772 de respondenţi din întreaga Uniune Europeană un scor factorial, care se constituie ca cel mai bun codaj posibil pentru aceşti subiecţi, în spaţiul celor cinci indicatori selectaţi, acest factor punând în opoziţie itemii de răspuns negativ cu cei de răspuns pozitiv vizavi de Uniunea Europeană. Deci, pe un continuum de note, fiecare dintre respondenţi a obţinut un scor factorial care este cu atât mai „proeuropean” cu cât „pattern-ul” propriu de răspunsuri se apropie de „tipul ideal”, unde toate răspunsurile date sunt pozitive şi favorabile Uniunii Europene. S-a apelat, totodată, şi la analiza de regresie logistică, pentru a vedea care este contribuţia fiecărei părţi la explicaţia generală a unei variabile. 5 ROMÂNIA RURALĂ ŞI INTEGRAREA EUROPEANĂ 245 În tabelul nr. 1 sunt redate procentele de susţinere a UE pentru diferitele poziţii ale fiecărei variabile. A rezultat că, pentru toate variabilele utilizate, există diferenţe interne importante. Astfel, susţinerea Europei Unite este mai ridicată la categoriile specialişti cu studii superioare şi studenţi, comparativ cu categoriile muncitori şi şomeri. Este, de asemenea, mai ridicată la cei care au nivel de şcolarizare mai înalt, la tineri, la bărbaţi, la locuitorii marilor oraşe. Tabelul nr. 1 Susţinerea puternică a Europei Unite printre subiecţii din 25 de ţări din UE a) Situaţia profesională Susţinere puternică – % - Independent 55,7 Specialişti cu studii superioare 63,2 Salariat 55,3 Muncitor 44,1 Casnică 47,6 Şomer 43,3 Pensionar 45,3 Student 61,2 Total eşantion 50 b) Vârsta la terminarea studiilor Susţinere puternică – % - Mai puţin de 16 ani 40,4 16–19 ani 47,6 20 ani şi peste 58,9 Total eşantion 50 c) Vârsta respondenţilor Susţinere puternică – % - 15–24 ani 57,1 25–34 ani 53,1 35–44 ani 50,1 45–54 ani 48,7 55–64 ani 49,2 65 ani şi peste 44,9 Total eşantion 50 d) Sex Susţinere puternică – % - Masculin 54,4 Feminin 49,4 Total eşantion 50 e) Tipul de habitat Susţinere puternică – % - Localitate rurală 45,5 Oraş mic sau mijlociu 49,4 Oraş mare 57,0 Total eşantion 50 Sursa: Eurobarometrul 2004, apud. Bruno Cautres şi Gerard Grunberg. 246 IOANA PETRE 6 Analiza celor cinci indicatori ai susţinerii europene arată că diferenţierea după statutul profesional este mult mai mică decât în cazul variabilelor sociodemografice. Această diferenţiere, având acelaşi sens, se întâlneşte, practic, în toate cele 25 de ţări analizate din Bătrâna Europă şi din Noua Europă, indiferent de specificul naţional, cultural, politic sau economic al acestora. Peste tot, persoanele mai puţin instruite, femeile, şomerii, muncitorii, locuitorii satelor dau o susţinere mai slabă pentru integrarea europeană. Dimpotrivă, în toate ţările, dincolo de specificul fiecăreia, profesiile care necesită o calificare mai înaltă, cei cu o şcolarizare mai îndelungată, bărbaţii, tinerii, locuitorii marilor oraşe dau ponderi mai mari de suport pentru o Europă Unită. De altfel, în mare măsură acelaşi lucru se întâmplă şi în România. De aici rezultă anumite grupuri-ţintă care trebuie convinse de necesitatea şi caracterul benefic al proiectului european şi abordate prioritar de către elitele pro- europene care au în sarcină acest demers. Ele sunt alcătuite din bătrâni, şomeri, muncitori necalificaţi, pensionari, ţărani etc. Aceştia aparţin, de fapt, unor categorii mai puţin favorizate, aceasta fiind şi cauza pentru care au tentaţia să aprecieze că integrarea se va face indiferent dacă se vor opune sau nu ei înşişi. O altă variabilă supusă analizei, în corelaţie cu susţinerea forte a Uniunii Europene a fost cea a sentimentului de identitate naţională sau europeană. Rezultatele au fost cele aşteptate, şi anume: cu cât predomină sentimentul de identitate naţională, cu atât mai redusă va susţinerea proiectului de integrare europeană; cu cât precumpăneşte sentimentul identităţii europene, cu atât susţinerea forte va avea mai mulţi aderenţi. RAPORTAREA POPULAŢIEI RURALE LA INTEGRAREA ÎN UE Aşa după cum Europa însăşi se prezintă în manieră stratificată şi cu mai multe viteze, tot aşa şi România prezintă un clivaj marcant între cele două medii sociale ale sale, respectiv între rural şi urban. Decalajul de dezvoltare între cele două tipuri de comunităţi a determinat pe mulţi să aprecieze că satul actual românesc este în mare măsură decuplat de la realităţile şi cerinţele începutului de mileniu trei, decuplare datorată lipsei aproape cronice de proiecte de dezvoltare în care să fie inclus şi mediul rural, respectiv agricultura şi infrastructura rurală, din partea guvernelor care s-au succedat din 1989 până astăzi. În rândul acestei populaţii s-au realizat, în 2002–2003 şi 2005–2006, două Eurobarometre rurale de către Fundaţia pentru o Societate Deschisă (FSD). Cercetarea a vizat, în ambele situaţii, măsurarea percepţiei populaţiei rurale privind valorile europene şi a 6 . gradului de asumare a acestora 6 Vezi Eurobarometrul rural, ediţia a doua, Valori europene în sate româneşti, proiect finanţat de UE prin programul PHARE de microproiecte – Fondul Europa, Fundaţia pentru o Societate Deschisă, capitolul Aşteptări şi cunoştinţe legate de Uniunea Europeană, coordonator ştiinţific Dumitru Sandu, coordonator general al Programului Ovidiu Voicu, www.osf.ro. Eşantionul a cuprins 1 516 persoane (adulte), fiind reprezentativ pentru mediul rural; tipul eşantionului – stratificat, probabilistic, bistadial. Criteriile de stratificare utilizate au fost: aria culturală (18) şi gradul de dezvoltare a localităţilor (pe trei categorii). 7 ROMÂNIA RURALĂ ŞI INTEGRAREA EUROPEANĂ 247 Gradul de încredere în Uniunea Europeană a fost divizat în două categorii/ trepte de încredere: 1) deloc, foarte puţină şi puţină şi 2) multă şi foarte multă (corespunzând cu susţinerea slabă şi puternică analizată în cazul Eurobarometrului din cele 25 de ţări din Uniunea Europeană). Rezultatul la această primă întrebare a arătat că, în rândul populaţiei rurale româneşti, Uniunea Europeană se bucură de o încredere slabă pentru 33% şi de o încredere puternică pentru 52% din această populaţie. Atitudinea faţă de proiectul de integrare europeană este măsurată mai circumscris prin răspunsurile la întrebarea: Dacă duminica viitoare ar avea loc un referendum cu privire la aderarea României la UE, dvs. aţi vota pentru sau contra?. Aceeaşi întrebare a fost adresată şi în prima etapă a Eurobarometrului rural, realizată în 2002. Iată rezultatele: 2002 (%) 2005 (%) 1. Aş vota pentru 69 72 2. Aş vota contra 4 6 3. Nu aş participa la vot 7 7 4. Nu ştiu, nu m-am decis 17 13 5. Non-răspuns 3 2 Sursa: Eurobarometrul rural, 2005, p. 22. Rezultatele confirmă un suport înalt pentru integrare. În intervalul de timp menţionat scade uşor sfera indecişilor şi a necunoscătorilor. Ipoteza de tip nonmaterialism verificată în ancheta europeană a fost testată şi în cercetarea românească şi s-a referit la sentimentul pe care îl inspiră integrarea în Uniunea Europeană. A rezultat că suportul pentru proiectul european este, pentru populaţia rurală românească, puternic motivat şi în plan emoţional, inspirând, de regula, speranţă şi încredere şi mult mai puţin nelinişte sau neîncredere. Sursele de informare principale ale sătenilor cu privire la Uniunea Europeană se distribuie, în ordine descrescătoare, pe următoarele categorii de răspuns: televiziune, radio, discuţii cu rude, prieteni, colegi, ziare cu apariţii zilnice şi, în procente nesemnificative, internet, cărţi, broşuri, pliante etc. Procentul celor care nu au prezentat nici un interes pentru problematica integrării europene este, în rândul populaţiei rurale, destul de ridicat (23%), aparţinând aşa-numitelor categorii inerte, de la care nu se aşteaptă o implicare semnificativă în proiectul european. Media gradului de cunoaştere cu privire la Uniunea Europeană este destul de redusă în rândul sătenilor: 3,2 în 2002 şi 3,6 în 2005 (pe o scală de la 1 la 10, în care 1 semnifică necunoaştere totală, iar 10 cunoaştere totală). Expectanţa sătenilor în legătură cu viaţa în România (în general) după aderare este deosebit de înaltă: 67% dintre respondenţi consideră că viaţa în România va fi mai bună după aderare, 9% că va rămâne la fel, 13% că se va înrăutăţi, restul de 11% nu ştiu, nu pot evalua impactul aderării. Entuziasmul 248 IOANA PETRE 8 devine mai ponderat atunci când se particularizează expectanţa cu propria situaţie a subiectului, deşi se menţine şi în acest caz o foarte înaltă aşteptare pozitivă: 65% dintre subiecţi apreciază că viaţa lor personală va fi mai bună după aderarea europeană a României. Întrucât actul de aderare este doar începutul unui proces îndelungat de integrare propriu-zisă în structurile şi instituţiile europene, aşa cum era de aşteptat speranţele de ameliorare vizează un orizont de timp mai îndelungat. Astfel, dintre cei care se aşteaptă ca viaţa lor şi a românilor în general să fie mai bună după integrarea europeană, 11% apreciază că acest lucru se va întâmpla din primul an, 36% după 2–3 ani, 17% după 4–5 ani şi 21% fixează orizontul de timp la peste 5 ani. Restul subiecţilor nu pot aprecia deloc durata procesului de ameliorare reală a vieţii lor. Ipoteza explicaţiei atitudinii de susţinere puternică a integrării în termeni de cost/ beneficiu a fost verificată şi în cercetarea în rândul populaţiei rurale (tabelul 2). Tabelul nr. 2 Opinii cu privire la consecinţele aderării Ar scădea Ar rămâne la fel Ar creşte N.S. 2002 2005 2002 2005 2002 2005 2002 2005 Şansele de a vinde 5 10 26 26 29 41 39 23 produsele obţinute în gospodăria dvs. Subvenţiile pentru 4 9 16 13 38 57 21 20 agricultură Posibilitatea de a pune pe picioare propria firmă 5 13 24 18 27 30 41 39 agricolă sau zootehnică Şansele tinerilor din sat 6 11 18 12 41 54 34 23 de a găsi un loc de muncă Veniturile dvs. şi ale 3 24 27 18 32 28 37 30 gospodăriei Sursa: Eurobarometrul rural, 2005, p. 30. Pe măsură ce se apropie momentul aderării are loc o conştientizare (prin informare) mai limpede a raportului cost–beneficiu, de aici rezultând, conform rezultatelor din tabelul anterior, cel puţin patru tendinţe majore : – creşte numărul pesimiştilor (se dublează), respectiv al celor care intuiesc sau află despre riscurile integrării pentru viaţa lor; – creşte, concomitent, numărul optimiştilor, respectiv al celor care află că, într-un domeniu sau altul, viaţa lor s-ar putea ameliora prin integrare; – scade spectaculos (şi este vorba doar de evoluţia cunoaşterii în patru ani) ignoranţa în legătură cu consecinţele concrete ale intrării României în structurile formale ale Comunităţii Europene; 9 ROMÂNIA RURALĂ ŞI INTEGRAREA EUROPEANĂ 249 – scade semnificativ şi ponderea celor care apreciază că, după aderare, viaţa lor ar rămâne la fel. Conştientizarea impactului integrării asupra vieţii lor este în creştere printre locuitorii satelor din România, atât în ceea ce priveşte riscurile, cât şi avantajele de care se pot bucura prin procesul de aderare–integrare europeană. Deşi datele la care au avut acces nu s-au referit şi la analiza corelativă a atitudinii cu variabile sociodemografice, precum statutul ocupaţional, vârsta, sexul sau gradul de izolare faţă de marile aglomerări urbane, totuşi este probabil ca, precum s-a întâmplat şi în cazul celor 25 de ţări europene analizate mai înainte, pesimiştii să se recruteze, prioritar, din rândul grupurilor sociale mai puţin favorizate (persoanele în vârstă, şomerii, muncitorii, femeile, locuitorii satelor izolate etc.). Mulţi sunt tentaţi să caracterizeze această categorie drept „perdanţii integrării”, aceasta poate şi pentru că ei înşişi declară că nu se regăsesc în nici o strategie naţională sau regională de dezvoltare promovată în spaţiul public de către decidenţii politici. Un aspect care iese din pattern-ul descris mai înainte şi care este demn de semnalat se referă la veniturile personale şi ale familiei. Conform rezultatelor din tabelul anterior, numărul pesimiştilor, respectiv al celor care nu sunt de acord cu afirmaţia că veniturile lor vor spori după aderare, a crescut foarte mult: s-a mărit, concomitent, de opt ori, ponderea celor care consideră că, dimpotrivă, veniturile le vor scădea şi, în sfârşit, s-a redus aproape la jumătate numărul celor care apreciază că veniturile lor vor rămâne aceleaşi . Creionăm, în cele ce urmează, câteva trăsături ale profilului săteanului român faţă în faţă cu integrarea europeană în momentul actual: a. aproape trei sferturi dintre locuitorii satelor susţin integrarea în UE; b. două treimi aşteaptă îmbunătăţiri după aderare–integrare. Predomină, cu alte cuvinte, optimismul şi încrederea, dar acestea sunt tot mai temperate, pe măsura creşterii informaţiilor, temperare dictată şi de conturarea unei convingeri tot mai ferme că, pentru mulţi dintre ei, schimbarea în bine nu va apărea în primul an, ci în 2–3 ani, sau în 4–5 ani, sau, pentru cei mai defavorizaţi, niciodată. CONCLUZII Succesul procesului integrator al României rurale în Europa dezvoltată depinde, în mare măsură, de atitudinile şi percepţiile populaţiei rurale faţă de proiectul european. Dar aceasta reprezintă, la rândul ei, doar o faţetă a problemei. În realitate, pentru ca integrarea satului românesc în Uniunea Europeană să fie cu adevărat un proces de succes este nevoie de ceva mai mult decât de ameliorarea unor percepţii, reprezentări şi atitudini. În plus, nici acestea nu pot fi schimbate altfel decât prin schimbarea actualei stări de fapt a României rurale. 250 IOANA PETRE 10 O analiză, chiar superficială, a stării actuale a spaţiului rural românesc conduce la un diagnostic deloc favorabil: – cerinţa ca tranziţia de la agricultura centralizată la o economie de piaţă, prin valorificarea în cea mai mare măsură a capitalului antropizat şi a infrastructurii economice existente, s-a realizat, mai degrabă, haotic şi, oricum, total nesatisfăcător şi necorespunzător, având, cel mai adesea, un efect de distrucţie şi nu 7 unul de refolosire, în noile condiţii ; – imperativul creşterii economice agro-alimentare nu numai că nu s-a pus în lucru, dar a lipsit cu desăvârşire, în realitate economia rurală cunoscând un declin major şi continuu, de 17 ani încoace; – capitalul uman a cunoscut o degradare la fel de dramatică ca şi cel economic, atât din punctul de vedere al pregătirii profesionale şi, în general, al educaţiei, cât şi al îmbătrânirii şi al fenomenelor demografice, care descriu o slabă calitate a vieţii, precum morbiditatea şi mortalitatea; – prezervarea şi protecţia resurselor de mediu ca una dintre cerinţele principale ale dezvoltării durabile a spaţiului rural nu s-a realizat, din păcate, nici ea, ci, dimpotrivă, se poate constata o degradare vizibilă a mediului, cu efecte marcante – deja manifeste – de genul inundaţiilor, al alunecărilor, al ameninţării ecosistemului Deltei Dunării etc. Va fi mai mult decât necesară o armonizare a tuturor politicilor care vizează satul, a celor economice cu cele sociale şi sanitare, cultural-spirituale etc. Decidenţii politici care creionează astăzi strategii naţionale de dezvoltare şi de integrare europeană vor trebui ca, măcar acum, să nu mai omită satul, adică aproape jumătate din populaţia ţării şi mai mult de jumătate din teritoriu, din aceste proiecte. Cauzele pentru care avem actualmente de-a face cu o criză profundă a satului se regăsesc, în primul rând, în modul în care s-a asigurat sau, mai degrabă, nu s-a asigurat în ultimii 17 ani accesul echitabil la resurse, pentru această parte importantă din societatea românească. Practic, în toţi aceşti ani guvernanţii care s- au succedat nu au formulat şi pus în lucru nicio politică rurală autentică, eficientă şi echitabilă, prin politica rurală înţelegând, evident, toate palierele vieţii satului. Disparităţile imense dintre satele şi oraşele româneşti de astăzi, vizibile în toate statisticile naţionale, sunt o dovada grăitoare a acestor concluzii. Se impune un nou contract social al statului român cu satul românesc, pe baza unei concepţii noi cu privire la accesul la resursele dezvoltării, începând chiar cu accesul real şi echitabil la fondurile europene destinate dezvoltării agriculturii şi satului. În caz contrar, există riscul ca la aceste resurse substanţiale să nu poată accede cei mai mulţi locuitori ai satelor, ci doar câţiva favorizaţi, care nici măcar nu sunt cei mai în nevoie şi, deci, cei mai îndreptăţiţi. Este nevoie, cu 7 Vezi, pe larg, Cotigaru, B., Petrescu, V., Roşca, I. Gh. (coord.), Reconstrucţia durabilă. Principii şi acţiuni, Editura ASE Bucureşti, 2004 şi Bădescu I., (coord.), Viaţa şi moartea în satul românesc, Editura Mica Valahie, Bucureşti, 2006. 11 ROMÂNIA RURALĂ ŞI INTEGRAREA EUROPEANĂ 251 alte cuvinte, de o perseverenţă şi responsabilă sincronizare între toate componentele unei politici rurale centrate pe ameliorarea potenţialului uman al satului, singurul capabil să asigure cu adevărat dezvoltarea durabilă a satului şi, prin aceasta, integrarea cu succes în spaţiul european unit. BIBLIOGRAFIE 1. Anderson, C. J., Caltenthraeer, K., The Dynamics of Public Opinion toward European Integration, 1973–1993, în „European Journal of International Relations”, vol. 2, nr. 2, pp. 175–199, 1996. 2. Anderson, C. J., When in doubt use proxies: attitudes toward dommestic politics and support for european integration, în „Comparative Political Studies”, nr. 31(5), pp. 569–601, 1998. 3. Bădescu, Ilie, (coord.), Viaţa şi moartea în satul românesc, Editura Mica Valahie, Bucureşti, 2006. 4. Becker, S.G., Capitalul uman. O analiză teoretică şi empirică cu referire specială la educaţie, Editura All, Bucureşti, 1997. 5. Belat, C., Les logiques sociologiques de soutien au processus d'integration européenne: éléments d'interpretation, în „Revue Internationale de Politique Comparée”, vol. 9, nr. 1, 2002, pp. 11–19. 6. Boldrin, M., Canova, F., Inequalities and Convergence Recording European Regional Politics, „Economic Policy”, 2001. 7. Bollen, F., Hartwig, I., Nicolaides, P., Fondurile structurale ale UE dincolo de Agenda 2000. Reformă şi implicaţii pentru actualele şi viitoarele state membre, Editura Economică, Bucureşti, 2001. 8. Carruba, C. J., Net financial transfer in the European Union, în „Journal of Politics”, 59(2), pp. 469–496, 1997. 9. Carruba, C. J., The electoral connection in the European Union politics, în „Journal of Politics”, 63(1), 2001, pp. 141–158. 10. Cautras, B., Grunberg, G., Les attitudes à l'égard de la construction européenne traduisent'elles une biais elitiste et si oui, comment l'expliquer?, Colloque de l'AFSP, „Une Europe des élites?”, Bordeaux, 27–29 aprilie, 2006. 11. Cotigaru, B., Petrescu, V., Roşca, I. Gh., (coord.), Reconstrucţia durabilă. Principii şi acţiuni, Editura AES, Bucureşti, 2004. 12. Dahrendorf, R., Conflict social modern. Eseu despre politica libertăţii, Editura Humanitas, Bucureşti, 1996. 13. *** Eurobarometrul rural, ediţia a doua, „Valori europene în sate româneşti”, 2005, www.osf.ro. 14. Dobrescu, P., Europa cu mai multe viteze: tentaţii şi vulnerabilitate, în vol. „Aderarea României la Uniunea Europeană. Bătălia cu timpul”, Simpozion Ştiinţific Internaţional, Editura Economică, Bucureşti, 2004. 15. Gabel, M., Public Support for European Integration: An Empirical Test of Five Theories, în „Journal of Politics”, 60(2), 1998, pp. 333–354. 16. Goldin, J., Winters, L.A., The Economics of Sustainable Development, OECE ICEPR, Cambridge, University Press, 1995. 17. Hallet, M., National and Regional Development in Central and Eastern Europe: Implications for EU Structural Assistance, în „Economic Papers”, nr. 120, 1997. 18. Held, H., McGrew, A., Goldblatt, D., Persaton, J., Transferuri globale. Politică, economie şi cultură, Editura Polirom, Iaşi, 2004. 252 IOANA PETRE 12 19. Jansen, J.H., Postmaterialism, cognitive mobilisation and public support for European Integration, în „British Journal of Political Science”, nr. 21(2), 1991, pp. 443–468. 20. Marks, G., Hooghe, L., Does identity or economic rationality drive public opinion on european integration?, în „Political Science and Politics”, 37(3), 2004, pp. 415–420. 21. McLaren, L., Public Support for European Union: Cost/Benefit Analysis Perceived Cultural Threat?, în „Journal of Politics”, 64(2), 2002, pp. 551–566. 22. Paul, T. V., Hall, J., (coord.), International Order and the Future of World Politics, University Press, Cambridge, 1999. 23. Păun, O., Restructurarea agriculturii şi dezvoltarea rurală în România în vederea aderării la UE, Editura Agroprint, Timişoara, 2000. 24. Pond, E., Renaşterea Europei, Editura Pandora XX, Târgovişte, 2003. 25. Popeţi, C., Paradigma europeană. Provocările construcţiei europene, Editura Eurolit, Timişoara, 1999. 26. Prodi, R., O viziune asupra Europei, Editura Polirom, Iaşi, 2001. 27. Rădulescu, C. V., Politica dezvoltării rurale în contextul integrării europene, în vol. „Aderarea României la UE. Bătălia cu timpul”, Editura Economică, Bucureşti, 2004. 28. Sanchez-Cuenca, Ignacio, The political basis of support for European integration, în rev. „European Union Politics”, nr. 1(2), 2000, pp. 147–171. 29. Somton, R., Vestul şi restul, Editura Humanitas, Bucureşti, 2004. 30. Stern, S., Seligman, E., (eds.), Desperately Seeking Europe, Arhetype Publication Ltd., 2003. his study compares two types of population: on the one hand, the Romanians and, particulary, the rural population, and on the T other hand, European people resulting from the other 25 countries which have joined the European Union before Romania. The object of this comparison was the positive or negative attitudes regarding the European project. We may say that there is, at least, one thing that makes the difference between these two types of people: Romanian population, including the rural one, is much more optimistic about the benefits brought out by the European integration than Europeans resulting from the other 25 countries. We may also say that some social categories, like peasants, unskilled workers, unemployed or old people have the same reaction to the benefits of European Union: there is no such thing for themselves. So, they are, beyond the country of origin, against integration; they prefer rather to reject the European project than to approve’it. 